বছর দু’য়েকের শিশুর পুড়ে গেল উল্টোডাঙার গোরাপদ সরকার লেনে। এ নিয়ে অভিযোগ পাল্টা অভিযোগ জমা পড়েছে উল্টোডাঙা থানায়। মঙ্গলবার দু’জনকে গ্রেফতার করেছে পুলিশ। 
পুলিশ সূত্রের খবর, বাড়িওয়ালা সুরেশ ভুঁইয়া এবং তাঁর স্ত্রী অঞ্জনার সঙ্গে বেশ কয়েক বছর ধরেই গণ্ডগোল চলছিল ভাড়াটে রাজেশ গুপ্ত এবং তাঁর স্ত্রী সুনুর। শুক্রবার সকাল সাড়ে ১১টা নাগাদ নিজের ঘরে কাজে ব্যস্ত ছিলেন অঞ্জনা। সে সময় তাঁর দু’বছর তিন মাস বয়সি কন্যা ঘর থেকে বেরিয়ে পাশে রাজেশদের ঘরে ঢুকে যায়। সেখানে স্টোভে ভাত হচ্ছিল। ঘরে কাজ করছিলেন সুনু। গরম ভাতের হাঁড়ি ফ্যান সমেত উল্টে গিয়ে পুড়ে যায় শিশুটি। ডান হাত, বুক, পেট, মুখের একাংশ পুড়ে যায় তার। দ্রুত তাঁকে নিয়ে যাওয়া হয় আর জি কর মেডিক্যাল কলেজ হাসপাতালে। সেখান থেকে নিয়ে যাওয়া হয় এন আর এস মেডিক্যাল কলেজ হাসপাতালে। পরে এস এস কে এমে’র বার্ন ইউনিটে ভর্তি করানো হয়। সেখানেই চিকিত্সা চলছে পুড়ে যাওয়া শিশুটির। হাসপাতাল সূত্রের খবর, শিশুটি আপাতত স্থিতিশীল। পুলিশি তদন্তে দুর্ঘটনাজনিত বিষয় বলেই প্রাথমিকভাবে জানা যায়।
এদিন বাড়িওয়ালা সুরেশ থানায় লিখিত অভিযোগ দায়ের করেন। তাঁর অভিযোগ, ‘‘আমার মেয়েকে ওরা মেরে ফেলতে চেয়েছিল। সে জন্যই ওই ঘটনা ঘটিয়েছে।’’ পাল্টা অভিযোগ দায়ের করেন ভাড়াটে রাজেশ। তাঁদের অভিযোগ, ভাড়া ঘর থেকে উত্খাত করতেই এমন অভিযোগ আনা হয়েছে। পুলিশ তদন্ত শুরু করেছে। এদিন সন্ধ্যায় ভাড়াটে রাজেশ এবং তাঁর স্ত্রী সুনুকে গ্রেফতার করা হয়েছে।